Document ID: 32009D0095

KOMISJONI OTSUS,
12. detsember 2008,
millega võetakse vastavalt nõukogu direktiivile 92/43/EMÜ vastu Vahemere biogeograafilises piirkonnas asuvate ühenduse tähtsusega alade teine ajakohastatud loetelu
(teatavaks tehtud numbri K(2008) 8049 all)
(2009/95/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 21. mai 1992. aasta direktiivi 92/43/EMÜ looduslike elupaikade ning loodusliku loomastiku ja taimestiku kaitse kohta, (1) eriti selle artikli 4 lõike 2 kolmandat lõiku,
ning arvestades järgmist:
(1)
Direktiivi 92/43/EMÜ artikli 1 punkti c alapunktis iii osutatud Vahemere biogeograafiline piirkond hõlmab 2003. aasta ühinemisakti protokolli nr 10 artikli 1 kohaselt Kreeka, Malta ja Küprose territooriumi ning Prantsusmaa, Itaalia, Portugali ja Hispaania territooriumi osi ning Gibraltarit, mille eest vastutab asutamislepingu artikli 299 lõike 4 kohaselt Ühendkuningriik, nagu on märgitud asjaomase direktiivi artikli 20 kohaselt moodustatud komitee (edaspidi „elupaikade komitee”) 25. aprillil 2005. aastal heaks kiidetud biogeograafilises kaardis.
(2)
1995. aastal algatatud protsessi raames on vaja arendada Natura 2000 võrgustikku, millel on Euroopa Ühenduse bioloogilise mitmekesisuse kaitsmisel oluline osa.
(3)
Vahemere biogeograafilises piirkonnas asuvate ühenduse tähtsusega alade esialgne loetelu ja esimene ajakohastatud loetelu direktiivi 92/43/EMÜ tähenduses võeti vastu vastavalt komisjoni otsustega 2006/613/EÜ (2) ja 2008/335/EÜ (3). Direktiivi 92/43/EMÜ artikli 4 lõike 4 ja artikli 6 lõike 1 kohaselt määravad asjaomased liikmesriigid Vahemere biogeograafilises piirkonnas asuvate ühenduse tähtsusega alade loetellu kuuluvad alad erikaitsealadeks võimalikult kiiresti ja mitte hiljem kui kuue aasta jooksul, kehtestades kaitseprioriteedid ja vajalikud kaitsemeetmed.
(4)
Seoses Natura 2000 võrgustiku dünaamilise kohandamisega vaadatakse ühenduse tähtsusega alade loetelu läbi. Seepärast on vajalik Vahemere biogeograafilises piirkonnas asuvate ühenduse tähtsusega alade loetelu teine ajakohastamine.
(5)
Ühest küljest on Vahemere biogeograafilises piirkonnas asuvate ühenduse tähtsusega alade loetelu teine ajakohastamine vajalik selleks, et lisada sinna täiendavad alad, mida liikmesriigid on alates 2006. aasta septembrist pakkunud Vahemere biogeograafilises piirkonnas asuvateks ühenduse tähtsusega aladeks direktiivi 92/43/EMÜ artikli 1 tähenduses. Direktiivi 92/43/EMÜ artikli 4 lõikes 4 ja artikli 6 lõikes 1 sätestatud kohustusi kohaldatakse võimalikult kiiresti, aga mitte hiljem kui kuus aastat pärast Vahemere biogeograafilises piirkonnas asuvate ühenduse tähtsusega alade teise ajakohastatud loetelu vastuvõtmist.
(6)
Teisest küljest on Vahemere biogeograafilises piirkonnas asuvate ühenduse tähtsusega alade loetelu teine ajakohastamine vajalik selleks, et võtta arvesse pärast ühenduse esialgse loetelu ja esimese ajakohastatud loetelu vastuvõtmist tehtud muudatusi teabes, mille liikmesriigid on nende alade kohta esitanud. Seetõttu võib Vahemere biogeograafilises piirkonnas asuvate ühenduse tähtsusega alade teist ajakohastatud loetelu käsitleda kui Vahemere biogeograafilises piirkonnas asuvate ühenduse tähtsusega alade loetelu konsolideeritud versiooni. Siiski tuleb rõhutada, et direktiivi 92/43/EMÜ artikli 4 lõikes 4 ja artikli 6 lõikes 1 sätestatud kohustusi peab kohaldama võimalikult kiiresti, aga mitte hiljem kui kuus aastat pärast Vahemere biogeograafilises piirkonnas asuvate ühenduse tähtsusega alade esimese ajakohastatud loetelu vastuvõtmist, sõltuvalt sellest, millisesse loetelusse lisati ühenduse tähtsusega ala esimest korda.
(7)
Küpros, Prantsusmaa, Kreeka, Itaalia, Malta, Portugal, Hispaania ja Ühendkuningriik edastasid komisjonile ettepanekud Vahemere biogeograafilises piirkonnas asuvate ühenduse tähtsusega alade loetelude kohta direktiivi 92/43/EMÜ artikli 1 tähenduses ajavahemikus jaanuarist 2003 kuni septembrini 2007 vastavalt kõnealuse direktiivi artikli 4 lõikele 1.
(8)
Väljapakutud alade loeteludele oli lisatud teave iga ala kohta, mis oli vormistatud kooskõlas komisjoni 18. detsembri 1996. aasta otsusega 97/266/EÜ Natura 2000 kandidaatalade andmevormi kohta (4).
(9)
See teave sisaldab kõnealuste liikmesriikide esitatud ala uusimat ja täpseimat kaarti, ala nime, asukohta ja suurust ning direktiivi 92/43/EMÜ III lisas nimetatud kriteeriumide kohaldamisest tulenevaid andmeid.
(10)
Komisjon on kokkuleppel iga asjaomase liikmesriigiga koostanud esialgse loetelu, milles on nimetatud ka alad, kus asuvad esmatähtsad looduslikud elupaigatüübid või esmatähtsad liigid; selle põhjal tuleks vastu võtta Vahemere biogeograafilises piirkonnas asuvate ühenduse tähtsusega alade teine ajakohastatud loetelu.
(11)
Direktiivi 92/43/EMÜ artikli 11 kohase järelevalve tulemusena täienevad pidevalt teadmised looduslike elupaigatüüpide ja liikide olemasolu ning leviku kohta. Seepärast on alade hindamine ja valik ühenduse tasandil tehtud parima kättesaadava teabe põhjal.
(12)
Teatavad liikmesriigid ei ole aga konkreetsete elupaigatüüpide ja liikide osas esitanud piisavalt alasid, mis vastaksid direktiivi 92/43/EMÜ nõuetele. Seepärast ei saa järeldada, et nende elupaigatüüpide ja liikide puhul oleks võrgustik valmis. Kuigi teabe laekumisel ning liikmesriikidega kokkuleppele jõudmisel on tekkinud viivitus, tuleb vastu võtta alade teine ajakohastatud loetelu, mis tuleb läbi vaadata vastavalt direktiivi 92/43/EMÜ artiklile 4.
(13)
Kuna teadmised teatavate direktiivi 92/43/EMÜ I lisas esitatud looduslike elupaigatüüpide ja II lisas esitatud liikide olemasolu ja paiknemise kohta on endiselt puudulikud, ei saa järeldada, et võrgustik on täielik või mittetäielik. Seepärast tuleks loetelu läbi vaadata vastavalt direktiivi 92/43/EMÜ artiklile 4.
(14)
Otsus 2008/335/EÜ tuleks selguse ja läbipaistvuse huvides asendada uue otsusega.
(15)
Käesoleva otsusega ette nähtud meetmed on kooskõlas elupaikade komitee arvamusega,
ON VASTU VÕTNUD KÄESOLEVA OTSUSE:
Artikkel 1
Käesoleva otsuse lisas on esitatud direktiivi 92/43/EMÜ artikli 4 lõike 2 kolmanda lõiguga ette nähtud teine ajakohastatud loetelu Vahemere biogeograafilises piirkonnas asuvatest ühenduse tähtsusega aladest.
Artikkel 2
Otsus 2008/335/EÜ tunnistatakse kehtetuks.
Artikkel 3
Käesolev otsus on adresseeritud liikmesriikidele.
Brüssel, 12. detsember 2008

Labels: 12
18
19
20